

**// PRESSEMELDING**

**FRA NAV Vest-Viken**

Nr.: 13 – 9. juni 2020

**1824 færre arbeidssøkere i Vest-Viken den siste uka**

**Tirsdag 9. juni var 14 206 personer registrert som helt ledige i regionen Vest-Viken, ifølge foreløpige tall fra NAV. Det utgjør 5,5 prosent av arbeidsstyrken. I Viken fylke var ledigheten den siste uken på 6,1 prosent, mens den i landet som helhet var på 5,7 prosent av arbeidsstyrken.**

Bruttoledigheten, som er summen av helt ledige og arbeidssøkere på tiltak, var på 15 259 personer, eller 6,0 prosent av arbeidsstyrken. I tillegg var 13 627 personer registrert som delvis ledige. Dermed var totalt 28 886 personer, eller 11,3 prosent av arbeidsstyrken, registrert som arbeidssøkere hos NAV.

Det er andre uka på rad at vi i Vest-Viken ser en nedgang både blant de helt ledige og de delvis ledige.

– Antallet arbeidsledige fortsetter å falle, og vi ser en nedgang i nesten alle yrkesgrupper. Det er i hovedsak fordi det blir færre permitterte, sier direktør for NAV Vest-Viken, Inger Anne Speilberg.

Nedgangen er størst innen butikk- og salgsarbeid, serviceyrker og annet arbeid, samt reiseliv og transport.



*Figur 1: Antall helt ledige, delvis ledige, arbeidssøkere på arbeidsmarkedstiltak og summen av alle arbeidssøkere i Vest-Viken. Ukentlig tall for 2020, unntatt uke 16 (\*se faktaboks).*

**Permitterte**

Ny statistikk fra NAV viser at 6 828 av de helt ledige i Vest-Viken er permitterte \*\* og det samme gjelder 10 727 av de delvis ledige. Til sammen er 60 prosent av de helt og delvis ledige permittert.

Ser vi på andel av arbeidsstyrken, er 7 prosent av arbeidsstyrken i Vest-Viken nå permittert.

Det er kommunene Gol, Hemsedal og Hol som har den høyeste andelen permitterte av arbeidsstyrken i Vest-Viken.

**Høyest ledighet i Hemsedal**

Den høyeste andelen helt ledige finner vi fortsatt i Hemsedal, med 16,5 prosent. Dette er fortsatt den høyeste andelen helt ledige i landet. Hol er også blant de ti kommunene i landet med høyest ledighet, og i Hol er 11,5 prosent av arbeidsstyrken helt ledige.

Den laveste andelen helt ledige i Vest-Viken er i Nore og Uvdal med 2,8 prosent av arbeidsstyrken.

**Menn og kvinner**

Det er en nedgang i antall helt ledige for både menn og kvinner i Vest-Viken.

Den 9. juni er antallet helt ledige menn 7 988 personer, noe som tilsvarer 5,9 prosent av arbeidsstyrken. For kvinner er antallet helt ledige nå 6 218 personer, noe som tilsvarer 5,1 prosent av arbeidsstyrken.

**Kontakt:**

Kommunikasjonsrådgiver Laila Kjeldsen // mobil 900 89 079 // laila.kjeldsen@nav.no

Kommunikasjonsrådgiver Elin Wiesener // mobil 970 92 302 // elin.wiesener@nav.no

**Fakta:**

Fra 1.1.2020 ble fylket Viken etablert, men i NAV har vi delt Viken i de to NAV-regionene Øst-Viken og Vest-Viken. NAV Vest-Viken dekker kommunene i Buskerud (inkludert Svelvik), pluss Asker, Bærum og Jevnaker.

*\*Det ble ikke publisert statistikk om arbeidssøkere i uke 16 på grunn av påsken. Rundt helligdager er rutinen for innsending og beregning av meldekort annerledes enn i vanlige uker. Dette gjøres for å kunne utbetale stønader før helligdagene. Konsekvensen for statistikken er at opplysninger om hvorvidt personer er arbeidssøkere vil være utdatert og kanskje feilaktig for tidspunktet statistikken hentes ut. Dette løser seg i påfølgende uke når vanlige rutine for meldekort gjenopptas.*

*\*\*Permittert omfatter her personer som har vedtak om dagpenger ved permittering og personer som har søkt dagpenger ved permittering.*

**Vedlegg:**

* Helt ledige fordelt på kommune: Uke 20 - 24
* Helt ledige som andel av arbeidsstyrken uke 20 - 24

|  |
| --- |
| **Helt ledige fordelt på kommune - uke 24** |
| KOMMUNE | uke 20 | uke 21 | uke 22 | uke 23 | uke 24 |
| Drammen | 4 593 | 4 241 | 3 886 | 3 676 | 3 474 |
| Kongsberg | 951 | 823 | 768 | 745 | 685 |
| Ringerike | 1 120 | 995 | 882 | 838 | 787 |
| Bærum | 4 768 | 4 332 | 4 028 | 3 845 | 3 597 |
| Asker | 3 501 | 3 242 | 2 996 | 2 833 | 2 645 |
| Hole | 247 | 225 | 208 | 197 | 171 |
| Flå | 40 | 30 | 30 | 26 | 24 |
| Nesbyen | 126 | 108 | 95 | 88 | 79 |
| Gol | 255 | 218 | 202 | 189 | 171 |
| Hemsedal | 343 | 309 | 281 | 264 | 237 |
| Ål | 158 | 137 | 123 | 96 | 81 |
| Hol | 414 | 383 | 348 | 330 | 289 |
| Sigdal | 83 | 76 | 67 | 65 | 58 |
| Krødsherad | 144 | 137 | 123 | 111 | 97 |
| Modum | 462 | 412 | 372 | 351 | 332 |
| Øvre Eiker | 704 | 621 | 561 | 521 | 483 |
| Lier | 962 | 893 | 825 | 759 | 710 |
| Flesberg | 87 | 69 | 52 | 49 | 49 |
| Rollag | 56 | 53 | 47 | 42 | 39 |
| Nore og Uvdal | 58 | 50 | 45 | 42 | 39 |
| Jevnaker | 245 | 217 | 198 | 185 | 159 |
| **NAV Vest-Viken** | **19 317** | **17 571** | **16 137** | **15 252** | **14 206** |
| **Viken** | 51 788 | 47 496 | 43 831 | 41 704 | 39 048 |
| LANDET | 218 054 | 198 587 | 181 469 | 171 439 | 160 203 |

|  |
| --- |
| **Helt ledige som andel av arbeidsstyrken - uke 24** |
| KOMMUNE | uke 20 | uke 21 | uke 22 | uke 23 | uke 24 |
| Drammen | 8,8 | 8,2 | 7,4 | 7,0 | 6,6 |
| Kongsberg | 6,7 | 5,8 | 5,3 | 5,2 | 4,8 |
| Ringerike | 7,2 | 6,4 | 5,7 | 5,4 | 5,0 |
| Bærum | 7,1 | 6,5 | 6,0 | 5,7 | 5,3 |
| Asker | 7,1 | 6,6 | 6,0 | 5,7 | 5,3 |
| Hole | 6,8 | 6,2 | 5,8 | 5,5 | 4,8 |
| Flå | 7,3 | 5,5 | 5,5 | 4,7 | 4,4 |
| Nesbyen | 7,2 | 6,2 | 5,4 | 5,0 | 4,5 |
| Gol | 10,2 | 8,7 | 8,0 | 7,5 | 6,8 |
| Hemsedal | 24,5 | 22,1 | 19,6 | 18,4 | 16,5 |
| Ål | 6,4 | 5,5 | 4,9 | 3,8 | 3,2 |
| Hol | 16,5 | 15,3 | 13,8 | 13,1 | 11,5 |
| Sigdal | 4,3 | 4,0 | 3,5 | 3,4 | 3,1 |
| Krødsherad | 12,2 | 11,6 | 10,7 | 9,6 | 8,4 |
| Modum | 6,5 | 5,8 | 5,2 | 4,9 | 4,6 |
| Øvre Eiker | 7,0 | 6,2 | 5,5 | 5,1 | 4,8 |
| Lier | 6,8 | 6,3 | 5,7 | 5,3 | 4,9 |
| Flesberg | 6,1 | 4,8 | 3,7 | 3,5 | 3,5 |
| Rollag | 7,3 | 6,9 | 6,4 | 5,7 | 5,3 |
| Nore og Uvdal | 4,1 | 3,6 | 3,2 | 3,0 | 2,8 |
| Jevnaker | 6,9 | 6,1 | 5,5 | 5,1 | 4,4 |
| **NAV Vest-Viken** | **7,6** | **6,9** | **6,3** | **5,9** | **5,5** |
| **Viken** | 8,1 | 7,5 | 6,8 | 6,5 | 6,1 |
| LANDET | 7,8 | 7,1 | 6,4 | 6,1 | 5,7 |